**GRADSKO IZBORNO POVJERENSTVO GRADA KARLOVCA**

**AKTI ZA PROVOĐENJE IZBORA ZA VIJEĆA MJESNIH ODBORA I GRADSKIH ČETVRTI**

Na temelju članka 21. Odluke o postupku provođenja izbora za vijeća mjesnih odbora i gradskih četvrti (''Glasnik Grada Karlovca'' broj 3/09, 2/15 i 4/23) Gradsko izborno povjerenstvo Grada Karlovca na sjednici održanoj dana 16. ožujka 2023. godine donijelo je sljedeće

**OBVEZNE UPUTE – IX**

o načinu glasovanja nepismenih osoba, osoba s tjelesnom manom ili težom bolesti

1. Glasovanje se obavlja osobno na biračkom mjestu, na glasačkom listiću i nitko ne može glasovati putem druge osobe.
2. Birač koji zbog kakve tjelesne mane ili zbog toga što je nepismen ne bi mogao samostalno glasovati, može doći na biračko mjesto s drugom osobom koja je pismena i koja će po njegovoj ovlasti i uputi zaokružiti redni broj ispred naziva kandidacijske liste za vijeće mjesnog odbora ili gradske četvrti za koju birač glasuje.
3. Birač koji zbog teže bolesti, tjelesnog oštećenja ili nemoći nije u mogućnosti pristupiti na biračko mjesto, može o tome obavijestiti Gradsko izborno povjerenstvo Grada Karlovca najranije 3 dana prije dana održavanja izbora ili birački odbor na dan održavanja izbora. Izborno povjerenstvo grada Karlovca zaprimljene zahtjeve birača za glasovanje izvan biračkog mjesta predaju nadležnim biračkim odborima uz cjelokupni izborni materijal.
4. Predsjednik biračkog odbora određuje najmanje dva člana biračkog odbora koji će birača posjetiti u mjestu gdje se nalazi i omogućiti mu glasovanje. Birač je dužan najmanje jedanput presavinuti glasački listić na kojem je glasovao, staviti ga u posebnu omotnicu i zatvoriti je. Član biračkog odbora dužan je nakon povratka na biračko mjesto predati omotnicu predsjedniku biračkog odbora. Predsjednik biračkog odbora presavinuti glasački listić iz omotnice odmah ubacuje u glasačku kutiju na biračkom mjestu.
5. Na način ostvarivanja biračkog prava birača koji pristupi na biračko mjesto, ali mu je zbog invaliditeta onemogućena pristupačnost biračkom mjestu primjenjuju se odredbe točke 4. ovih obveznih uputa.
6. Predsjednik biračkog odbora dužan je u zapisnik o radu biračkog odbora poimenično navesti glasovanje birača iz točke 2., 3. i 5. ovih obveznih uputa.
7. Izrazi koji se koriste u ovim Obveznim uputama, a imaju rodno značenje, odnose se jednako na muški i ženski rod.
8. Ove Obvezne upute objavit će se u „Glasniku Grada Karlovca“, a stupaju na snagu prvoga dana od dana objave u „Glasniku Grada Karlovca“.

KLASA: 012-02/23-01/03

URBROJ: 2133-1-01-03/02-23-9

Karlovac, 16. ožujka 2023. godine

 PREDSJEDNICA

Danijela Družak Rade, mag. iur., v.r.